[pic] | KOMISIJA EVROPSKIH SKUPNOSTI |

Bruselj, 11.3.2008

COM(2008) 132 konč.

2008/0052 (CNS)

Predlog

SKLEP SVETA

o odobritvi Protokola o strateški presoji vplivov na okolje h Konvenciji UN/ECE iz Espooja iz leta 1991 o presoji čezmejnih vplivov na okolje v imenu Evropske skupnosti

(predložila Komisija)

OBRAZLOŽITVENI MEMORANDUM

S Konvencijo UN/ECE iz leta 1991 o presoji čezmejnih vplivov na okolje (Konvencijo iz Espooja), ki temelji na obstoječem pravu s področja presoje vplivov na okolje, so bili določeni postopki za posvetovanje s pogodbenicami, pri katerih se bodo verjetno opazili čezmejni vplivi predlaganih projektov na okolje. Konvencija je začela veljati leta 1997. Evropska skupnost jo je podpisala 26. februarja 1991 in ratificirala 24. junija 1997. Njene glavne določbe se izvajajo z Direktivo 97/11/ES.

Možnost, izogniti se škodljivim vplivom projekta na okolje, je lahko omejena z odločitvami, ki so že bile sprejete glede načrtov ali politik. Zato prevladuje prepričanje, da je treba podoben postopek presoje izvesti že na začetni stopnji. Ta postopek je splošno znan kot strateška presoja vplivov na okolje ( strategic environmental assessment – SEA). V Konvenciji iz Espooja se ob upoštevanju slednjega od pogodbenic zahteva, „ [da] si v ustreznem obsegu prizadevajo uporabljati načela presoje vplivov na okolje v svojih politikah, planih in programih. “

Predpisi EU o strateški presoji vplivov na okolje so zajeti v Direktivi 2001/42/ES o presoji vplivov nekaterih načrtov in programov na okolje („Direktiva SEA“). Direktiva SEA velja za vrsto načrtov in programov, v njej pa so določene tudi podrobne obveznosti glede presoje njihovih vplivov na okolje in poročanja v zvezi s tem. Direktiva vključuje tudi določbo o čezmejnih vplivih, ki temelji na Konvenciji iz Espooja.

Na peti ministrski konferenci z naslovom „Okolje za Evropo“, ki je potekala v Kijevu v Ukrajini maja 2003, je bil sprejet Protokol o strateški presoji vplivov na okolje h Konvenciji UN/ECE iz Espooja iz leta 1991 o presoji čezmejnih vplivov na okolje („Protokol SEA“). Komisija je v imenu Evropske skupnosti podpisala Protokol SEA 21. maja 2003.

Cilji Protokola so določeni v členu 1. Cilji naj bi jamčili visoko stopnjo varovanja okolja in zdravja ter zagotovili, da sta ta vidika upoštevana pri ukrepih in instrumentih, namenjenih spodbujanju trajnostnega razvoja.

Bistvene obveznosti, ki izhajajo iz Protokola, se lahko razdelijo v tri skupine.

V prvo skupino spadajo splošne določbe o pomoči in smernicah za javnost, priznanju in podpori ustreznih združenj, spodbujanju ciljev Protokola na mednarodni ravni ter pravici oseb, ki uveljavljajo pravice na podlagi Protokola, da niso kaznovane ali diskriminirane zaradi državljanstva itd.

V drugo skupino spadajo določbe o presoji vplivov nekaterih načrtov in programov na okolje. Te so nadalje razdeljene v dve skupini: pri prvih (člen 4(2)) je presoja obvezna, razen v določenih omejenih primerih, pri drugih (člen 4(3)) pa je presoja potrebna, kadar pogodbenice menijo, da bodo verjetno imele precejšnje posledice za okolje. Za posamezne stopnje presoje vplivov na okolje obstajajo podrobne določbe.

V tretjo skupino spadajo določbe, ki se nanašajo na politike, opredeljene v Konvenciji iz Espooja, in predpisujejo obveznosti glede politike in zakonodaje. Pogodbenice si morajo „ prizadeva[ti] zagotoviti, da se pri pripravi predlogov za oblikovanje politik in zakonodajnih predlogov, ki bodo verjetno imeli večje posledice za okolje in zdravje, ustrezno upoštevajo in vključijo okoljski in zdravstveni interesi. “ Pri tem morajo upoštevati „ ustrezna načela in elemente “ Protokola. Po potrebi morajo za to določiti praktične načine in na zasedanju pogodbenic poročati o svojem izpolnjevanju obveznosti. Evropska skupnost namerava v skladu s Strategijo za trajnostni razvoj in boljšo zakonsko ureditev izvajati člen 13 Protokola o strateški presoji vplivov na okolje h Konvenciji iz Espooja s postopki za presojo vplivov, določenimi v Sporočilu o presoji vplivov[1], v katerem so uravnoteženo obravnavani gospodarski, družbeni in okoljski vidiki trajnostnega razvoja.

Kadar koli je v Protokolu uporabljen izraz „okolje“ ali „okoljski“, ga vedno spremlja besedna zveza „ in zdravje “. Zdravje ljudi spada med vidike okolja, v zvezi s katerimi je treba predložiti informacije v okoljskem poročilu, zahtevanem z Direktivo SEA. S poudarjanjem zdravja pri navedenih izrazih v Protokolu je izpostavljen vidik okolja, ki je pogosto prezrt v sedanjih presojah vplivov na okolje. Vendar to ne pomeni, da je treba opraviti medicinsko presojo. To je razvidno iz opredelitve „ posledic za okolje in zdravje “, ki pravzaprav zajema iste okoljske dejavnike, ki jih je treba upoštevati v okoljskih poročilih v skladu z Direktivo.

Glede pomembnosti za EU je treba upoštevati več vidikov. ES in države članice so bile ene izmed prvih, ki so izoblikovale idejo in prakso strateške presoje vplivov na okolje, ter morajo svojo podporo potrditi z ratifikacijo Protokola.

Skupnost bo morala po ratifikaciji Protokola izpolnjevati obveznosti, ki izhajajo iz njega, če bodo njene dejavnosti zadevale področje uporabe Protokola. Če bi ES in države članice ratificirale Protokol, bi bilo zagotovljeno zadostno število ratifikacij, da bi Protokol začel veljati (potrebnih je 16).

Glede na zgoraj navedeno je ustrezno, da Skupnost odobri (glej člen 1) Protokol o strateški presoji vplivov na okolje h Konvenciji iz Espooja o presoji čezmejnih vplivov na okolje.

2008/0052 (CNS)

Predlog

SKLEP SVETA

o odobritvi Protokola o strateški presoji vplivov na okolje h Konvenciji UN/ECE iz Espooja iz leta 1991 o presoji čezmejnih vplivov na okolje v imenu Evropske skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) Pogodbe v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,

ob upoštevanju predloga Komisije[2],

ob upoštevanju mnenja Evropskega parlamenta[3],

ob upoštevanju naslednjega:

(1) Komisija je 21. maja 2003 na peti ministrski konferenci z naslovom „Okolje za Evropo“, ki je potekala v Kijevu v Ukrajini od 21. do 23. maja 2003, v imenu Evropske skupnosti[4] podpisala Protokol o strateški presoji vplivov na okolje h Konvenciji UN/ECE iz Espooja iz leta 1991 o presoji čezmejnih vplivov na okolje.

(2) Protokol omogoča večjo stopnjo varovanja okolja, tako da predpisuje presojo verjetnih večjih posledic načrtov in programov za okolje in zdravje, v primernem obsegu pa tudi politik in zakonodaje, pri čemer so okoljski in zdravstveni interesi upoštevani pri ukrepih in instrumentih, namenjenih spodbujanju trajnostnega razvoja.

(3) Evropska skupnost mora odobriti Protokol o strateški presoji vplivov na okolje h Konvenciji UN/ECE iz Espooja iz leta 1991 o presoji čezmejnih vplivov na okolje –

SKLENIL:

Člen 1

1. Protokol o strateški presoji vplivov na okolje (Protokol SEA) h Konvenciji iz Espooja o presoji čezmejnih vplivov na okolje se odobri v imenu Evropske skupnosti.

2. Besedilo Protokola SEA je priloženo k temu sklepu.

Člen 2

1. Predsednik Sveta je pooblaščen za imenovanje osebe ali oseb, pooblaščenih za deponiranje listine o odobritvi Protokola SEA pri generalnem sekretarju Združenih narodov, ki opravlja naloge depozitarja, v skladu s členom 22 Protokola.

2. Imenovana oseba ali osebe obenem predložijo tudi izjavo o pristojnosti iz Priloge k temu sklepu, kot je zahtevano v členu 23(5) Protokola.

V Bruslju

Za Svet

Predsednik

PRILOGA

Izjava Evropske skupnosti v skladu s členom 23(5) Protokola o strateški presoji vplivov na okolje

Evropska skupnost izjavlja, da je v skladu s Pogodbo o ustanoviti Evropske skupnosti in zlasti člena 175(1) Pogodbe pristojna za sklepanje mednarodnih sporazumov in izpolnjevanje obveznosti, ki izhajajo iz njih in prispevajo k doseganju naslednjih ciljev:

– ohranjanja, varovanja in izboljšanja kakovosti okolja,

– varovanja zdravja ljudi,

– skrbne in preudarne rabe naravnih virov,

– spodbujanja ukrepov na mednarodni ravni za reševanje regionalnih ali svetovnih okoljskih problemov.

Poleg tega Evropska skupnost izjavlja, da je že sprejela pravne instrumente, vključno z Direktivo 2001/42/ES Evropskega parlamenta in Sveta o presoji vplivov nekaterih načrtov in programov na okolje, ki so zavezujoči za njene države članice in vključujejo vsebine, ki jih ureja ta protokol, ter da bo depozitarju v skladu s členom 23(5) Protokola predložila seznam navedenih pravnih instrumentov in ga po potrebi dopolnila.

Evropska skupnost je odgovorna za izpolnjevanje obveznosti, ki izhajajo iz Protokola in jih ureja pravo Skupnosti.

Izvajanje pristojnosti Skupnosti je take narave, da se stalno razvija.

[1] Sporočilo o presoji vplivov, COM(2002) 276 konč.; Sporočilo „ Bolje oblikovani predpisi za rast in delovna mesta v Evropski uniji “, COM(2005) 97 z dne 16. marca 2005; Smernice Komisije o presoji vplivov, posodobljene 15. marca 2006; „Bolje oblikovani predpisi in izboljšana presoja vplivov“ (28. junija 2007).

[2] UL C […], […], str.[…].

[3] UL C […], […], str.[…].

[4] Sklep Sveta z dne 19. maja 2003.